Drum finded zuenehmend di Lizenze vo Creative Commons Verbreitig, wo düütlich  eifacher sind und sogar verschiedene nationale Gsetzgebige berücksichtige. Allerdings isch für viili under dr GFDL aagfangeni Projekt en Lizenzwechsel praktisch unmöglich, wil hierfür d Zueschtimmig vo allne Urheber bzw. Copyright-Inhaber iigholt werde müessti. Us dem Grund bemüeht sich d Free Software Foundation derziit drum, zumindescht einigi Kritikpunkt a dr GNU-Lizenz für freii Dokumentation dur e neui Version vo dr Lizenz z besiitige. Öb demit e vollschtändigi Kompatibilität mit dr sehr ähnliche  Creative-Commons-Lizenz Namesnännig, Wiitergaab under gleiche Bedingige (CC-BY-SA) erreicht werde chann, isch allerdings unklar. Usserdem isch d Arbet anere neue Version vo dr GFDL offebar zugunschte vom uufwändige GPL-Version3-Projekt zrugg gschtellt worde.